《瑶台第一层 沃洲陈春棹》
清代·姚燮

鸱尾檐虚，天半插，三层画影高。移青入幔，南明萝瀑，东峁松涛。

寒云千叠翠，更夕阳、回雁迢迢。俯无地，甚赧虹粘雨，金碧凌歊。

秋宵。玉河咫尺，酒醒几度擪琼箫。鹤呼支遁，鸾停太白，笑语仙曹。

不知人世近，任眼前、秋梦萧骚。坐清寥。想星垂银络，露湿铢袍。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。